હકીકતમાં આઝાદી પહેલાં જ ભાષાવાર પ્રાંત રચના થશે તેવી કલ્પના કોંગ્રેસના નેતાઓમાં હતી. ગાંધીજી અને નહેરુ જેવા નેતાઓને પણ સહજ લાગતું હતું કે ભાષા પ્રમાણે દેશનું વહીવટી વિભાજન થશે. તેના કારણે જ કોંગ્રેસની પ્રાંતવાર સમિતિઓ બની તે ભાષા પ્રમાણે બની હતી. ઉત્તર ભારત અને મધ્ય ભારતના વિશાળ પ્રદેશોમાં ભાષાની સમસ્યા નહોતી. બધે જ હિન્દી બોલાતી હતી, તેથી તેમાં સમિતિઓની રચના થઈ ત્યારે પ્રદેશ પ્રમાણે થઈ હતી. પરંતુ તે સિવાય ગુજરાતી, મરાઠી, બંગાળી, પંજાબી અને દક્ષિણની ભાષાઓ પ્રમાણે સમિતિઓ બની હતી.